text: Politiet ophæver advarsel om unødvendig kørsel
  01 marts 2018 kl. 16.32
  De sønderjyske kommuner har været ramt af advarsler mod unødig udkørsel i vintervejret. Nu er de sidste advarsler ophævet.
  Onsdag aften udsendte Syd- og Sønderjyllands Politi en advarsel, hvor de frarådede al unødvendig kørsel i de sønderjyske kommuner. 
  Advarslen kom på grund af kraftig snefygning.
  I løbet af torsdagen er advarslen blevet ophævet i Tønder Kommune og de dele af Haderslev Kommune, der var berørt.
  Torsdag aften meddeler politiet på Twitter, at advarslen nu også er blevet ophævet i Sønderborg og Aabenraa.
  Politiet råder folk til fortsat at passe på, da der stadig kommer meldinger om glatte veje.
  